
PROJEKTNI ZADATAK ZA PRUŽANJE USLUGE IZRADE TEHNIČKE DOKUMENTACIJE ZA IZMJENU I DOPUNU LOKACIJSKE I GRAĐEVINSKE DOZVOLE KOJOM  SE MIJENJA DRUGA FAZA LOKACIJSKE DOZVOLE  - IZGRADNJA ODLAGALIŠTA INERTNOG OTPADA SARVAŠ NA NAČIN DA SE MIJENJAJU SADRŽAJI  NA RECIKLAŽNOM DVORIŠTU ZA GRAĐEVNI OTPAD UKLJUČIVO IZGRADNJA KAZETE ZA ODLAGANJE AZBESTA
1. OSNOVNI PODACI 
Grad Osijek je ishodio lokacijsku dozvolu za sanaciju i zatvaranje odlagališta komunalnog otpada i izgradnju odlagališta inertnog otpada kojom je građenje planirano u tri faze. Prva faza je sanacija i zatvaranje odlagališta komunalnog otpada, druga faza je izgradnja odlagališta inertnog otpada, a treća faza je sanacija i zatvaranje odlagališta inertnog otpada.

Za drugu fazu koja je predmet ovog projektnog zadatka - izgradnju odlagališta inertnog otpada s reciklažnim dvorištem za građevni otpad na k.č.br 889 k.o. Sarvaš u Sarvašu ishođena je 16. ožujka 2017. građevinska dozvola, izveden je dio radova za koje je 18. prosinca 2017. ishođena i Uporabna dozvola. Grad Osijek je s Unikomom 27. travnja 2018. sklopio Ugovor o povjeravanju poslova upravljanja odlagališta inertnog otpada s reciklažnim dvorištem za građevni otpad. U zadnjem kvartalu 2018. i prvom 2019. izvedeni su (prema Zaključku Upravnog odjela za prostorno planiranje, zaštitu okoliša i prirode Osječko-baranjske županije od 10. kolovoza 2018.) radovi na betonskim boksovima, separator ulja i masti za pročišćavanje oborinskih voda, radovi na priključku vode i struje te je nabavljena oprema za gašenje požara čime su stečeni uvjeti za ishođenje dozvole za gospodarenje neopasnim otpadom. Unikom je 28. ožujka 2019. ishodio dozvolu za gospodarenje otpadom - obavljanje djelatnosti oporabe građevnog otpada. Tijekom 2022. prema građevinskoj dozvoli i glavnom projektu izvedeni su radovi na prometno-manipulativnim površinama sa odvodnjom i dio električnih instalacija i rasvjete te radovi krajobraznog uređenja.

Do sada je izrađena sljedeća tehnička dokumentacija i ishođene sljedeće dozvole/rješenja:

-              Studija o utjecaju na okoliš Sanacije i zatvaranja odlagališta komunalnog otpada i izgradnja odlagališta inertnog otpada na lokaciji Sarvaš-Osijek (prosinac 2007.),

-              Rješenje o prihvatljivosti zahvata za okoliš (KLASA: UP/I 351-03/07-02/65, URBROJ: 531-08-1-1-1-07/11-07-8 od 11. siječnja 2008.),

-              Ispravak Rješenja (KLASA: UP/I 351-03/07-02/65, URBROJ: 531-14-1-07-10-11 od 21. prosinca 2010.),

-              Idejni građevinsko-arhitektonski-elektrotehnički projekt Sanacije i zatvaranja odlagališta komunalnog otpada i izgradnja odlagališta inertnog otpada s reciklažnim dvorištem za građevni otpad (siječanj 2011.),

-              Lokacijska dozvola izdana od Upravnog odjela za provedbu dokumenata prostornog uređenja i gradnje Osječko-baranjske županije, Grad Osijek (KLASA: UP/I-350-05/10- 01/138, URBROJ: 2158/01-12-01/04-11-21, od 17. lipnja 2011. godine),
-              Idejni projekt za izdavanje izmjena i dopuna lokacijske dozvole odlagališta otpada ''Sarvaš'' u Osijeku (veljača 2013.),

-              Rješenje o produženju važenja i izmjeni i dopuni lokacijske dozvole izdane od Upravnog odjela za provedbu dokumenata prostornog uređenja i gradnje Osječko-baranjske županije, Grad Osijek (KLASA: UP/I-350-05/13-01/50, URBROJ: 2158/01-12-01/04-13-13, od 23. kolovoza 2013. godine),
-              Građevinska dozvola KLASA: UP/I-361-03/14-01/68, URBROJ: 2158/01-12-00/06-17-9, od 16.03.2017., pravomoćna od 14.04.2017.
-              Uporabna dozvola za dio građevine KLASA: UP/I-361-05/17-01/000061, URBROJ: 2158/01-12-00/06-17-0007, od 18.12.2017., pravomoćna od 18.12.2017.
-              Idejno rješenje izmjena zahvata sanacije i zatvaranja odlagališta komunalnog otpada ''Sarvaš'', Grad Osijek, FAZA 1 (srpanj 2018.),

-              Elaborat zaštite okoliša u postupku ocjene o potrebi procjene utjecaja na okoliš za zahvat Sanacija i zatvaranje odlagališta komunalnog otpada ''Sarvaš'' – FAZA 1 (kolovoz 2018.),

-              Rješenje MZOE za izmjenu zahvata sanacije i zatvaranja odlagališta otpada ''Sarvaš'', Grad Osijek, Osječko-baranjska županija (KLASA: UP/I-351-03/18-09/29, URBROJ: 517-03-1-2- 19-9, od 05.02.2019.),

-              Idejni projekt izmjena i dopuna, Sanacija i zatvaranje odlagališta komunalnog otpada ''Sarvaš'', Grad Osijek, FAZA 1 (ZOP: 10-41/19, travanj 2019. godine),

-              Rješenje o izmjeni i/ili dopuni lokacijske dozvole izdano od Upravnog odjela za urbanizam, Osječko-baranjske županije, Grad Osijek (KLASA: UP/I-350-05/19-01/000004, URBROJ: 2158/01-12-01/04-19-0006, od 13.06.2019. godine).
-              Glavni projekt - Sanacija i zatvaranje odlagališta komunalnog otpada ''Sarvaš'', Grad Osijek, Faza 1 (srpanj 2019.)

-              Građevinska dozvola KLASA: UP/I-361-03/19-01/000437, URBROJ: 2158/01-12-01/03-19-0011, od 27.12.2019., pravomoćna od 27.12.2019.
-              Uporabna dozvola KLASA: UP/I-361-05/22-01/000150, URBROJ: 2158-1-17-02/04-22-0006, od 07.11.2022., pravomoćna od 07.11.2022.
2. PREDMET NABAVE

Opće smjernice za izradu dokumentacije

Izvršitelj će uzeti u obzir svu prostorno plansku dokumentaciju koja definira objekte za gospodarenje otpadom.

Izvršitelj je dužan pridržavati se sve pripadajuće zakonske regulative i opće prihvaćenih standarda.

Izvršitelj je dužan usvojiti sve novonastale izmjene u zakonskoj regulativi koje nastanu tijekom izvršavanja usluge izrade dokumentacije te ih implementirati i uskladiti izrađenu dokumentaciju.

Posebno se napominje da je Izvršitelj dužan uzeti u obzir odluke nadležnog tijela koje izdaje dozvole u pogledu izrade dokumentacije i upravnih postupaka.

Sve snimke postojećeg stanja koje Naručitelj posjeduje moguće je preuzeti u službenim prostorijama, a ukoliko su potrebna dodatna snimanja, Izvršitelj ih je dužan pribaviti o svom trošku odnosno uključiti u cijenu.
Predmet nabave je izrada dokumentacije kako slijedi:

2.1. Izrada Idejnog projekta

Idejni projekt Idejni projekt je skup međusobno usklađenih nacrta i dokumenata struka koje, ovisno o vrsti zahvata u prostoru, sudjeluju u projektiranju, kojima se:

1. daju osnovna oblikovno-funkcionalna i tehnička rješenja zahvata u prostoru (idejno-tehničko rješenje)

2. prikazuje smještaj jedne ili više građevina na građevnoj čestici i/ili unutar obuhvata zahvata u prostoru i

3. određuju osnovna polazišta značajna za osiguravanje postizanja temeljnih zahtjeva za građevinu i drugih zahtjeva za građevinu.

Idejni projekt mora na neposredan i odgovarajući način sadržavati sve podatke potrebne za izdavanje lokacijske dozvole (lokacijske uvjete) te mora biti izrađen na način iz kojeg je vidljivo da su projektirana idejno-tehničko rješenja u skladu s propisima i aktima u skladu s kojima se izdaje lokacijska dozvola i posebnim propisima kojima se uređuje zaštita okoliša i prirode.

Idejnim projektom potrebno je izmijeniti sadržaje na reciklažnom dvorištu za građevni otpad u bitnom na sljedeći način:

- ukinuti monolitnu uredsku zgradu za zaposlenike, a projektirati zgradu veličine cca 200 m² od kojih 150 m² garažnog i 50 m² uredskog prostora;
- na prostoru glavnim projektom planiranom za kazetu za ostatni otpad na 2/3 plohe planirati plohu za odlaganje azbestnog otpada, a na 1/3 plohe kazetu za ostatni otpad (površinu uskladiti sukladno V. izmjenama i dopunama Prostornog plana Osječko – baranjske županije (Županijski glasnik broj 16/22) te
- prilagoditi svu potrebnu infrastrukturu novim sadržajima.
Prije izrade idejnog projekta potrebno je izraditi barem dva idejna rješenja te nakon usuglašavanja i odabira varijantnog rješenja temeljem pisane suglasnosti Naručitelja prići izradi Idejnog projekta.

Sve navedene i druge pripremne radove kao i podatke potrebne za pripremu potpunog i kvalitetnog dokumenta, a koji ovim Projektnim zadatkom nisu naznačeni, Izvršitelj je dužan pribaviti, odnosno pripremiti sam i troškove pribavljanja, odnosno pripremanja uključiti u ponudbenu cijenu.

Tijekom izrade Idejnog projekta, Izvršitelj je obvezan pravovremeno izvještavati ovlaštenu osobu Naručitelja o fazama razrade projekta, kako bi se eventualne primjedbe pravovremeno otklonile.

Izvršitelj je odgovoran za kompletnost i usklađenost Idejnog projekta, racionalnost, izvodljivost, tehničku ispravnost predloženih tehničko – tehnoloških rješenja, kao i za poštivanje svih relevantnih propisa vezanih za izradu Idejnog projekta.
Troškovnik za provođenje postupka javne nabave za izvođenje radova, a koji je izrađen u svemu sukladno Glavnom projektu, mora biti u potpunosti usklađen sa Zakonom o javnoj nabavi, Pravilnikom o dokumentaciji o nabavi te ponudi u postupcima nabave i Uputama o izradi troškovnika te dostavljen u excel formatu. 

Izvršitelj ne smije bez suglasnosti Naručitelja dostaviti niti dati na uvid trećim osobama bilo koji dokument izrađen temeljem ovog projektnog zadatka.
2.2. Izrada Elaborata zaštite okoliša za potrebe provedbe postupka ocjene o potrebi procjene utjecaja zahvata na okoliš i ishođenje Rješenja nadležnog tijela

Elaborat zaštite okoliša za potrebe provedbe postupka ocjene o potrebi procjene utjecaja izmijenjenog zahvata na okoliš u svrhu izmjene sadržaja na reciklažnom dvorištu za građevni otpad u Sarvašu, Grad Osijek, koji obuhvaća i prethodnu ocjenu za ekološku mrežu izrađuje se sukladno odredbama Zakona o zaštiti okoliša (NN 80/13, 153/13, 78/15, 12/18, 118/18) i Uredbe o procjeni utjecaja zahvata na okoliš (NN 61/14, 3/17). 

Elaborat zaštite okoliša obvezno sadrži poglavlja sa sadržajem kako je određeno u Uredbi o procjeni utjecaja zahvata na okoliš (NN 61/14, 3/17).

Izvršitelj će na osnovu gore spomenutoga Elaborata zaštite okoliša sudjelovati u postupku ishođenja Rješenja od nadležnog tijela. Troškove svih potrebnih izmjena navedene dokumentacije koje će možda biti potrebne kako bi se ishodilo Rješenje će snositi Izvršitelj.
2.3.  Izrada Glavnog projekta
 Glavni projekt je skup međusobno usklađenih projekata kojima se daje tehničko rješenje građevine i dokazuje ispunjavanje temeljnih zahtjeva za građevinu te drugih propisanih zahtjeva i uvjeta. 

Izradu Glavnog projekta potrebno je izvršiti prema Zakonu o gradnji (NN 153/13, 20/17, 39/19 i 125/19), Zakonu o prostornom uređenju (NN 153/13, 65/17, 114/18, 39/19, 98/19 i 67/23), Pravilniku o obveznom sadržaju i opramanju projekta građevina (NN 118/19 i 65/20) i drugom relevantnom zakonskom regulativom. Ukoliko za neke zahvate ne postoje nacionalni propisi i upute, projektant će dogovorno s Naručiteljem primijeniti inozemne smjernice i propise koji obrađuju predmetno područje.

Sve pripremne radove kao i podatke potrebne za pripremu potpunog i kvalitetnog dokumenta, a koji ovim Projektnim zadatkom nisu naznačeni da će Izvršitelju biti dani na raspolaganje ili uvid, Izvršitelj je dužan pribaviti, odnosno pripremiti sam i troškove pribavljanja, odnosno pripremanja uključiti u ponudbenu cijenu.

U okviru ovog projektnog zadatka potrebno je izraditi troškovnik gdje će se u okviru pojedinih troškovničkih stavki, u strukturi troškovnika predvidjeti i oznaku jedinične mjere, količinu te jediničnu cijenu i ukupnu cijenu u kn, a na kraju, rekapitulaciju po vrstama radova i sveukupnu cijenu izvođenja. Troškovnik s rekapitulacijom treba sadržavati sve podatke (opis troškovničkih stavki, oznake jedinične mjere, količinu i sl.) koji su potrebni za provođenje cjelovitog postupka javne nabave. Troškovnik ne mora biti nužno uvezan s Glavnim projektom, nego u dogovoru Naručiteljem može se predati odvojeno od Glavnog projekta. 

Troškovnik treba biti izrađen u dvije verzije, jedna verzija za potrebe provedbe javne nabave prema Zakonu o javnoj  nabavi (bez upisanih jediničnih cijena) i  jedan s upisanim recentnim jediničnim cijenama za potrebe Naručitelja. 

Izrađeni Glavni projekt te njegovi sastavni dijelovi – tehnički opis i troškovnik koristit će se kao sastavni dio dokumentacije o nabavi. Izvršitelj je dužan pružiti stručnu pomoć prilikom provedbe postupka javne nabave što znači da je dužan pripremiti sve potrebne odgovore na pitanja pristigla od gospodarskih subjekata i ostalih dionika tijekom provedbe predmetnog postupka javne nabave sve do sklapanja ugovora o javnoj nabavi. Izvršitelj se obvezuje dokaznicom mjera i troškovnikom predvidjeti stvarne količine materijala i radova. 

U sklopu Glavnog projekta potrebno je definirati tehničke norme kvalitete materijala i opreme u opisu troškovničkih stavki, a u tehničkom opisu navesti detaljne uvjete dobave, izvođenja i održavanja s posebnim naglaskom na način ispitivanja kvalitete izvršenih radova i materijala.

Projektna dokumentacija treba sadržavati sve prema zakonima i propisima, uključivo: 

· tehnički opis;

· procjenu troškova gradnje;

· način sanacije okoliša;

· grafičke priloge;

· procjena troškova izgradnje i troškovnik radova (u varijanti bez jediničnih cijena i u varijanti s upisanim recentnim jediničnim cijenama za potrebe Naručitelja)

Potrebno je posebno iskazati sve vrste troškova gradnje, kako bi Naručitelj (Grad Osijek) imao sve potrebne relevantne podatke za donošenje odluke o realizaciji planiranog projekta.
3. CIJENA PONUDE

Ponudom i ponuđenom cijenom treba uključiti:

- izradu Idejnog rješenje
- izradu Idejnog projekta

- izradu Elaborata zaštite okoliša

- ishođenje Rješenja nadležnog tijela 

- ishođenje Izmjene i dopune lokacijske dozvole
- izradu Glavnog projekta 

- ishođenje Izmjene i dopune građevinske dozvole

- usluge koordinatora zaštite na radu tijekom izrade projektne dokumentacije

- izradu troškovnika  

- stručna pomoć  i pojašnjenja na upite ponuditelja tijekom provođenja postupka javne nabave za izvođača radova i stručni nadzor.

Projektna dokumentacija (Glavni projekti) mora uz grafičke priloge (nacrte i detalje) sadržavati i primjeren (detaljan)  tehnički opis i troškovnik za provođenje postupka javne nabave sukladno Zakonu o javnoj nabavi (NN 120/16) kako je dalje detaljno navedeno te sve napomene vezane uz eventualno potrebu obuke korisnika, te upute za održavanje u jamčevnom roku i projektiranom životnom vijeku građevine i ugrađene opreme i instalacija. 

Ponuditelj/Projektant je u obvezi prije podnošenja ponude o svom trošku detaljno sagledati ovaj Projektni zadatak  i izvršiti uvid na samoj lokaciji te ponuđenom cijenom obuhvatiti sve usluge koje se tiču predmeta posla neovisno jesu li isti posebno naglašeni u Projektnom zadatku i priloženoj dokumentaciji ili nisu te Ponuditelj nema pravo ni na kakve naknadne troškove. 

Ponuditelj/Projektant je odgovoran za kompletnost i usklađenost projekta i opreme, uključivo svih potrebnih instalacija i priključaka, racionalnost, izvodljivost, tehničku ispravnost predloženih rješenja te računsku točnost proračuna, predmjera, troškovnika, specificirane opreme, materijala, kapaciteta (energenata) i sve ostale  ulazne i izlazne parametre bez dodatnih troškova vezano za projektiranu i/ili postojeću prometnu i drugu infrastrukturu, energente, napajanja, eventualne služnosti ili prolaske vodova, izmještanja postojećih instalacija, geoistražne radove i slično.
4. OBLIK ZAVRŠNIH DOKUMENATA

Sva dokumentacija iz predmeta nabave se mora izraditi u skladu s propisima Republike Hrvatske za to područje, te se sastojati od tekstualnog i grafičkog dijela.

Projektna dokumentacija mora biti izrađena u skladu s odredbama važećeg Zakona o prostornom uređenju, propisa donesenih na temelju tog zakona i drugih posebnih propisa.

Završne verzije Idejnog projekta moraju biti predane Naručitelju u papirnatom obliku (4 komada) i elektroničkom obliku (4 komada).

Završna verzija Elaborata zaštite okoliša mora biti predana Naručitelju u papirnatom obliku (4 komada) i elektroničkom obliku  (4 komada).
Završne verzije Glavnog projekta moraju biti predane Naručitelju u papirnatom obliku (4 komada) i elektroničkom obliku (4 komada).

Otisnuta i uvezana dokumentacija i digitalna verzija moraju biti identične i trebaju omogućiti da se iz elektroničke verzije po potrebi mogu dobiti i dodatni primjeri dokumentacije za nadmetanje u svemu jednaki kao i otisnuti primjerak.

Digitalna verzija dokumenata mora biti dostavljena u PDF formatu kao jedinstveni dokument. Osim PDF formata digitalni oblik mora biti u otvorenom formatu što znači da sve dokumente mora dostaviti u formi ovisno o kojem se dokumentu radi npr.:

· Word dokument (otvoren bez postavljenih sigurnosnih zaštita)

· Excel dokument (otvoren bez postavljenih sigurnosnih zaštita sa svim formulama koje čini osnovni dokument)

· Auto CAD dokument (otvoren sa svim podlogama koje su korištene, karte, slike i dr.)

Naručitelj temeljem zaprimanja svakog dokumenta Izvršitelja postaje vlasnik autorskog prava na dokument.

5. SURADNJA S NARUČITELJEM
Tijekom izrade projekta, Izvršitelj je obvezan aktivno surađivati s predstavnikom Naručitelja, izvještavati i upoznavati Naručitelja o napretku izrade projekta i projektom predviđenim rješenjima, a sve u cilju izbjegavanja mogućih nedostataka i drugačijih zahtjeva Naručitelja. Izvršitelj je dužan prisustvovati svim radnim sastancima o svom trošku koji će se održavati tijekom izrade projekta, a na koje će ga pozvati Naručitelj. Naručitelj zadržava pravo primjedbi i sugestija na pojedina projektna rješenja, kompletnost i nivo razrade projekta, a Izvršitelj se obvezuje postupiti po svim opravdanim primjedbama Naručitelja bez prava na dodatnu naknadu. Za sva odstupanja od zadanih elemenata potrebna je pisana suglasnost odgovorne osobe Naručitelja.

6. POSTUPAK ODOBRAVANJA ISPORUČENE DOKUMENTACIJE

Izvršitelj je dužan svu dokumentaciju izraditi na hrvatskom jeziku.

Naručitelj će po zaprimanju isporučene dokumentacije pregledati dokumentaciju i vratiti na eventualnu doradu ukoliko utvrdi nedostatke.
7. ROKOVI I DINAMIKA PLAĆANJA

Izvršitelj je dužan izraditi predmetnu dokumentaciju prema Tablici 1 od dana potpisivanja ugovora.
Tablica 1 – Rok isporuke dokumentacije

	Aktivnost
	Rok

	1. Izrada Idejnog rješenja
	30 dana 

	2. Izrada Idejnog projekta 
	30 dana od pisanog odobrenja Naručitelja kojim je odobreno idejno rješenje 

	3. Izrada Elaborata zaštite okoliša za potrebe provedbe postupka ocjene o potrebi procjene utjecaja zahvata na okoliš u svrhu izmjene i dopune 2. faze lokacijske dozvole  za izgradnju odlagališta inertnog otpada Sarvaš
	30 dana od pisanog odobrenja Naručitelja kojim je odobreno idejno rješenje

	4. Ishođenje Rješenja nadležnog tijela 
	180 dana od izrade Elaborata zaštite okoliša 

	5. Ishođenje izmjene i dopune lokacijske dozvole slijedi  nakon ishođenog Rješenja nadležnog tijela 
	45 dana od urednog zahtjeva

	6. Izrada Glavnog projekta i troškovnika 
	60 dana od ishođenja pravomoćne lokacijske dozvole

	7. Ishođenje izmjene i dopune građevinske dozvole
	45 dana od urednog zahtjeva


Tablica 2 – Dinamika plaćanja

	Aktivnost
	Isplata po odobrenju dokumentacije od strane Naručitelja
	Isplata nakon ishođenja Rješenja

	1. Izrada Idejnog rješenja
	10%
	

	2. Izrada Idejnog projekta 
	20%
	

	3. Izrada Elaborata zaštite okoliša za potrebe provedbe postupka ocjene o potrebi procjene utjecaja zahvata na okoliš u svrhu izmjene i dopune 2. faze lokacijske dozvole  za izgradnju odlagališta inertnog otpada Sarvaš
	10%
	

	4. Ishođenje Rješenja nadležnog tijela
	
	5%

	5. Ishođenje izmjene i dopune lokacijske dozvole
	
	5%

	6. Izrada Glavnog projekta i troškovnika
	40%
	

	7. Ishođenje izmjene i dopune građevinske dozvole
	
	10%


Obračun izvršenih usluga vršit će se temeljem ispostavljenog računa za stvarno izvedene usluge, uz koji se prilaže zapisnik o stanju izvršenja, u roku 30 dana od dana ovjere računa.
Tablica 3 – Troškovnik za nabavu 
	RB
	VRSTA USLUGE
	JEDINICA

MJERE
	KOLIČINA
	JEDINIČNA CIJENA BEZ PDV-a (EUR)
	UKUPNO (EUR)

	1)
	Izrada  Idejnog projekta, ishođenje izmjene i dopune lokacijske dozvole, izrada Elaborata zaštite okoliša, ishođenje Rješenja nadležnog tijela, izrada Glavnog projekta, troškovnika i ishođenje izmjene i dopune građevinske dozvole 
	kom 
	1,00 
	
	


8. OSTALO

Ponuditelj je obvezan pravovremeno izvještavati ovlaštenu osobu Naručitelja o svim fazama pripreme i realizacije posla kako bi se eventualne primjedbe pravovremeno otklonile. Naručitelj pridržava pravo primjedbi i sugestija na pojedina rješenja, a Ponuditelj se obvezuje postupiti po svim opravdanim primjedbama Naručitelja bez prava na dodatnu naknadu. Za sva odstupanja od zadanih elemenata potrebna je pisana suglasnost odgovorne osobe Naručitelja.


